«Jeu fuss morts»
Ursicin G.G. Derungs – stà pader e maridà

(anr/fa) Suenter 20 onns en la claustra da Mustér sa decida’l d’extrar e maridar… En il nov film da la TvR preschenta il cineast Gieri Venzin la vita dal teolog ed autur Ursicin Gion Gieli Derungs. Ch’el al faschess anc ina giada, quel pass da bandunar la claustra, di Ursicin G.G. Derungs en il film da Gieri Venzin, «quai è stà il pli dir pass en mia vita, ma era quel pass che ha purtà a mai il pli bler.» Ursicin G.G. Derungs è stà 20 onns en claustra da Mustér. Suenter in lung cumbat intern sa decida’l da sortir da la claustra. Il matg 1976 marida’l e va ad abitar a Milaun. «Jau fiss mort, sche jau fiss restà vinavant là, nua che jau era», di Derungs oz da quel pass che ha pretendì dad el gronds sacrifizis. «Quella decisiun ha dentant era purtà insaquants dals megliers texts rumantschs che nus avain», ha manegià Gieri Venzin gievgia a Cuira en ils studios da la TvR a chaschun dal la preschentaziun da ses film als meds da massa.

«In cumbat exemplaric»
Per incumbensa da la Televisiun Rumantscha (TvR) ha realisà Gieri Venzin in purtret dal teolog e scrivent lumnezian, enconuschent entras sias ovras sco p.ex. «Passiun 2003», «Il saltar dils morts» ni «La petta de spigias». En il center dal film stattan dumondas sco: Pertge è ì Gion Gieli Derungs en claustra e pertge è il pader Ursicin puspè sortì da quella? Daco datti chaussas, per las qualas ins sto esser pront da pajar «mintga pretsch»? Il film impressiunant raquinta da la vita dad Ursicin G.G. Derungs e citescha da las ovras principalas. El raquinta dals temps ch’el ha vivì a Vella, a Mustér ed en Italia. Istorgias e citats che laschan sentir ils cumbats interns dal pader Ursicin. «Cumbats tuttavia betg mo privats, mabain generals ed exemplarics», ha menziunà Gieri Venzin, «in fatg che fa dad Ursicin Derungs ultra dal teolog engaschà ina ‘funtauna istorica’ enorm preziusa.» Central per la vita ed ovra dad Ursicin G.G. Derungs è tenor il cineast ses engaschament per ina convivenza umana, per la religiun: «Religiun chapì sco mussavia, sco agid da viver, e betg sco guaffen per supprimer il carstgaun», ha ditg Venzin. 

Il resultat d’ina lavur da team
L’autur dal nov film da la TvR è Gieri Venzin, il qual ha studegià a Berna ed a Freiburg im Breisgau istorgia, litteratura tudestga e politologia. A la camera era Daniel Leippert e per il tun è stà respunsabel Olivier Jean-Richard. Per il tagl e la sonorisaziun ha pisserà Manfred Zazzi. La pledadra e ses collega èn Maria Cadruvi e Claudio Spescha, e Mariano Tschuor ha manà la redacziun. La producziun dal film ha surprendì per incumbensa da la TvR l’interpresa ‘monte films’. En il film vegni cità or da las ovras dad Ursicin G.G.Derungs «Il saltar dils morts» (1982), «Il cavalut verd» (1988) e «La petta de spigias» (1998). Datas d’emissiun: La TvR emetta il film «Jeu fuss morts» in dumengia, ils 9 schaner 2005 a las 17.00 ed in sonda, ils 15 schaner a las 11.40 sin SF 1. Dumengia, ils 16 schaner vegn mussà il film a las 07.40 sin TSI 1. 

Gist accumplì il 70avel anniversari
Ursicin G.G. Derungs è naschì ils 5 da schaner 1935 a Vella. Cun 13 onns vegn el en l’internat da la scola claustrala da Mustér. Cun 20 onns entra el en claustra. Ils onns 1955/56 studegia el filosofia a Nossadunaun, 1956–61 teologia a Roma. Dal 1961 turna el puspè a Mustér, nua ch’el studegia, translatescha, pastorescha e dat scola. L’onn 1970 vegn el clamà professer da teologia a Roma. Dal 1975 banduna Ursicin G.G. Derungs l’urden benedictin en la chapitala taliana e viva dapi quella giada sco scolast gimnasial a Milaun ensemen cun sia consorta.